༄༅༔ ༔དཀྱིལ་འཁོར་དུ་འཇུག་ཅིང་དབང་བསྐུར་བ་སྟ་གོན་དང་བཅས་པ་བཞུགས་སོ༔ ༔

༄༅༔ ༔྅྅྅྅྅྅྅྅྅྅྅྅ ཐུགས་དམ་ལྷ་ལ་ཕྱག་འཚལ་ལོ༔ དྲག་པོ་ཐུགས་ཀྱི་སྒྲུབ་པ་ལས༔ ས་ཆོག་བུམ་པ་ཐིག་ཚོན་རྣམས༔ ཚུལ་
བཞིན་སྟ་གོན་སྔོན་སོང་ནས༔ སློབ་མའི་སྟ་གོན་བསྟན་པ་ནི༔ དཔའ་བརྟུལ་སྙིང་རྗེས་རྒྱུད་བརླན་པའི༔ སློབ་མ་གཅིག་གསུམ་དགུ་ལ་སོགས༔ ཉི་ཤུ་ལྔ་ལས་ལྷག་
མིན་པ༔ ལེགས་པར་བརྟགས་ལ་ཁྲུས་ནས་དབྱུང་༔ སྒྲུབ་རྫས་ལྷ་སོགས་ཡོལ་བས་སྒྲིབ༔ བགེགས་བསངས་ལས་ཀྱི་རྡོ་རྗེ་ཡིས༔ དཀྱིལ་འཁོར་ཁང་པའི་ཕྱི་ནས་
དྲངས༔ ཕྱག་བཙལ་ཡོན་ཕུལ་གྲལ་ལ་འཁོད༔ བསྲུང་འཁོར་བསྒོམ་ལ་དབང་ཆོས་བཤད༔ གང་ཡང་རུང་བའི་སྒོ་ནས་ནི༔ ངེས་འབྱུང་བསྐྱེད་པའི་ཆོས་བཤད་ལ༔

༄༅༔ ༔རྟོག་སྒྲིབ་སྦྱངས་ལ་ཧཱུྃ་དུ་གྱུར༔ སློབ་དཔོན་ཞལ་བཞུགས་མཁའ་ནང་དུ༔ རྩ་བའི་ལྷར་བསྐྱེད་ཡེ་ཤེས་བསྟིམ༔ མཁའ་འམ་སྟ་ཟུར་ནས་བཟུང་
སྟེ༔ དབང་གི་གྲལ་དུ་བཀོད་པར་བསམ༔ དེ་ལ་ཉེ་བར་བོས་ནས་ཀྱང་༔ སྤྲོ་བ་བསྐྱེད་པའི་ཚིག་འདི་བརྗོད༔ བུ་ཚུར་ཐེག་པ་ཆེན་པོ་ཡིས༔ ཁྱོད་ཀྱི་ཚུལ་ཆེན་སྣོད་ཡིན་
པས༔ གསང་སྔགས་སྤྱོད་ཚུལ་ཆོ་ག་འདི༔ ཁྱོད་ལ་ཡང་དག་བསྟན་པར་བྱ༔ དུས་གསུམ་བཞུགས་པའི་སངས་རྒྱས་ཀྱང་༔ གསང་སྔགས་ཆོ་ག་འདི་མཁྱེན་པས༔
ཐམས་ཅད་མཁྱེན་པ་མཉམ་མེད་གཉིས༔ ཧེ་རུ་ཀ་དཔལ་དཔའ་བོ་ཡི༔ བདུད་སྡེ་དཔུང་ཆེན་མི་བཟད་པ༔ དྲག་ཆེན་དག་ཀྱང་འདིས་བཅོམ་ནས༔ འཁོར་ལོ་བསྐོར་ནས་

མྱ་ངན་འདས༔ དེ་བས་ཀུན་མཁྱེན་ཐོབ་བྱའི་ཕྱིར༔ བུ་ཡིས་བློ་གྲོས་འདི་གྱིས་ཤིག༔ ཅེས་བརྗོད་དོན་ཀྱང་རྒྱས་པར་བཤད༔ དེ་ལ་ཁྱད་པར་ཅན་གྱི་དོན༔ ཞུ་བའི་ཕྱིར་དུ་མཎྜལ་ཕུལ༔ ཐལ་སྦྱར་གསོལ་
བ་འདི་སྐད་གདབ༔ བླ་མ་སློབ་དཔོན་དགོངས་སུ་གསོལ༔ གསང་བ་མཆོག་གི་དཀྱིལ་འཁོར་དུ༔ སྐུ་གསུང་ཐུགས་ཀྱི་ཡོངས་བཟུང་ཕྱིར༔ ལྷག་པར་གནས་པར་མཛད་དུ་གསོལ༔ ལན་གསུམ་བར་དུ་
བསྐྱར་ཞིང་གདབ༔ དེ་ནས་གནང་བ་སྦྱིན་པ་ནི༔ ཉོན་ཅིག་སྐལ་ལྡན་བུ་མཆོག་ཁྱེད༔ གསང་བ་མཆོག་གི་དཀྱིལ་འཁོར་དུ༔ དབང་བསྐུར་བྱིན་གྱིས་བརླབ་པའི་ཕྱིར༔ ཇི་ལྟར་འདོད་པ་ཚུལ་བཞིན་བྱ༔
ཞེས་བརྗོད་རྒྱུད་ཀྱི་ཉེས་དག་ཅིང་༔ ཚོགས་བསག་ཕྱིར་དུ་མདུན་གྱི་མཁར༔ བླ་མ་རྒྱལ་བ་འཁོར་དང་བཅས༔ མཁའ་འགྲོ་དམ་ཅན་སྤྱན་ལམ་དུ༔ ཡན་ལག་བཅུའམ་བརྒྱད་པ་བྱ༔ དེ་ནས་ཐལ་སྦྱར་
སྐྱབས་འགྲོ་དང་༔ སེམས་བསྐྱེད་རིགས་ལྔའི་སྡོམ་པ་བཟུང་༔ སློབ་དཔོན་ལྷ་ཡི་ང་རྒྱལ་གྱིས༔ སློབ་མའི་ཕུང་ཁམས་རྟོག་ཚོགས་སྦྱངས༔ གསེར་ཞུན་ལྟ་བུའི་སེམས་དག་ལས༔ རྡོ་རྗེ་སེམས་དཔའམ་
ཧེ་རུ་ཀ༔ གང་མོས་དག་ཏུ་རབ་བསྐྱེད་ནས༔ དེ་ཡི་དཔྲལ་བ་མགྲིན་པ་དང་༔ ཐུགས་ཀར་གདན་གསུམ་ཡི་གེ་གསུམ༔ སྐུ་གསུང་ཐུགས་ཀྱི་ལྷ་གསུམ་བསྐྱེད༔ གནས་གསུམ་འོད་ཟེར་ཕོ་ཉས་ཀྱང་༔

༄༅༔ ༔ཕྱོགས་བཅུ་དུས་གསུམ་སངས་རྒྱས་དང་༔ བྱང་སེམས་དཔའ་བོ་མཁའ་འགྲོའི་ཚོགས༔ སྤྱན་དྲངས་གནས་གསུམ་དོན་དུ་མཎྜལ་ཕུལ༔ སྔར་ལྟར་གསོལ་བ་ལན་གསུམ་གདབ༔
བླ་མས་འདི་སྐད་བརྗོད་པར་བྱ༔ ཧོཿ རིགས་ཀྱི་བུ་མཆོག་ཁྱོད་རྣམས་ཀྱིས༔ བླ་མ་ཡི་དམ་མཁའ་འགྲོ་དང་༔ ཆོས་སྐྱོང་དང་ནི་རྡོ་རྗེའི་མཆེད༔ ཚོགས་མཆོད་ཡོན་གྱིས་མཉེས་ནུས་སམ༔ ཞེས་བརྗོད་
ལན་དུ་འདི་སྐད་དོ༔ ཀྱཻ༔ ཇི་ལྟར་ཐུགས་ཀྱི་དགོངས་མཛད་པ༔ བདག་གིས་མ་ལུས་བསྒྲུབ་ལགས་པས༔ རྡོ་རྗེ་སློབ་དཔོན་ཆེན་པོའི་དབང་༔ དཔའ་བོས་བདག་ལ་གནང་དུ་གསོལ༔ ཞེས་བརྗོད་མཆོད་
བསྟོད་གླུ་གར་དང་༔ ཚོགས་དང་སྟོན་མོ་ཅི་རིགས་བྱ༔ དེ་ནས་ཞི་བས་མ་ཐུལ་བ༔ འདུལ་ཕྱིར་སྐུ་གསུམ་འདུས་པའི་དཔལ༔ འབྲས་བུ་རྡོ་རྗེ་ཁྲག་འཐུང་གི༔ དབང་བསྐུར་རང་གཞུང་ཇི་བཞིན་དུ༔
རིག་དབང་བུམ་པ་ཉིད་ཀྱིས་བསྐུར༔ དེ་དག་བརྟན་པར་བྱ་བའི་ཕྱིར༔ བུམ་པ་ལྔ་ཡི་བདུད་རྩི་ཆུ༔ སྤྱི་བོར་བཞག་ལ་དབང་བཞི་བསྐུར༔ ཧཱུྃ༔ རྡོ་རྗེ་སེམས་དཔའ་རྣམ་སྣང་མཛད༔ རིན་ཆེན་འབྱུང་ལྡན་
སྣང་མཐའ་ཡས༔ དོན་ཡོད་གྲུབ་པ་རྒྱལ་བ་ལྔའི༔ ཤེས་རབ་ཡུམ་གྱི་ཆ་འཛིན་པ༔ ནམ་མཁའ་དབྱིངས་ཕྱུག་སངས་རྒྱས་སྤྱན༔ མཱ་མ་ཀི་དང་གོས་དཀར་མོ༔ དམ་ཚིག་སྒྲོལ་མ་ཡུམ་ཆེན་ལྔ༔ གཉིས་

མེད་བྱང་ཆུབ་སེམས་ཀྱི་ཆུ༔ བདུད་རྩིའི་རང་བཞིན་རྣམ་པ་ལྔས༔ རིགས་ཀྱི་བུ་ལ་དབང་བསྐུར་རོ༔ ཨོཾ་ཧཱུྃ་ཏྲཾ་ཧྲཱི་ཨཱཿ ཨ་ཧ་རི་ནི་ས་ཨ་བྷི་རིཉྩ་ཧཱུྃ༔ སིདྡྷི་ཕ་ལ་ཧོ༔ ཧོཿ རིགས་ཀྱི་བུ་ཁྱོད་བུམ་པའི་
དབང་༔ བསྐུར་བ་གང་ཡིན་ཐོབ་པས་ན༔ སྣོད་བཅུད་དག་པ་གཞལ་ཡས་ཁང་༔ ལུས་དང་གཟུགས་སྣང་ལྷ་ཚོགས་ཉིད༔ དེ་ཕྱིར་ཕྱོགས་རིས་མ་བྱེད་པར༔ སངས་རྒྱས་སེམས་ཅན་མཉམ་པར་སྦྱོར༔
ཆགས་སྡང་མ་བྱེད་བྱས་ན་གོལ༔ མ་བྱས་གཉིས་མེད་ཡེ་ཤེས་སྐྱེ༔ ཞེས་བརྗོད་ཁྲུས་བྱ་བུམ་ཆུ་བླུད༔ དེ་ནི་ཕྱི་ཡི་བུམ་དབང་ངོ་༔ ས་མ་ཡ༔ རྒྱ་རྒྱ་རྒྱ༔ ༈ དེ་ནས་ནང་གི་ལྷ་ཚོགས་རྣམས༔ ཡེ་ཤེས་
དབབ་དུས་ཇི་བཞིན་དུ༔ གསལ་བཏབ་ལྷ་ལ་ལྷ་བསྟིམ་ཕྱིར༔ བླ་མ་སྣང་སྲིད་བརྡལ་བ་ལས༔ ཡེ་ཤེས་ལྷ་ཚོགས་གྲངས་མེད་བསྐུལ༔ རང་གི་སྙིང་དབུས་ལྷ་ལ་བསྟིམ༔ རང་གཞུང་ཚིག་དང་སྔགས་
བསྟན་པས༔ རང་གི་ལུས་ངག་ཡིད་གསུམ་དང་༔ སྣང་གྲགས་འགྱུ་བའི་རྟོག་པ་ཀུན༔ གདོད་མ་ཉིད་ནས་མི་གཡོ་བ༔ སྐུ་གསུང་ཐུགས་ཀྱི་རྡོ་རྗེར་བསམ༔ དེས་ནི་ཐ་མལ་རང་རྒྱུད་དག༔ རིག་འཛིན་
སྔགས་ཀྱི་སྡོམ་པ་ཐོབ༔ དེ་ཉིད་ང་རྒྱལ་གསལ་གདབ་ཕྱིར༔ དུང་ཕོར་ནང་དུ་བཙལ་བའི་ཆུ༔ དྲི་བཟང་སྦགས་པའི་ཀུན་རྫོབ་སེམས༔ སྨོན་འཇུག་མཚོན་ཕྱིར་ལྷ་ཡི་གདན༔ གནས་གསུམ་དག་ཏུ་ལག་

༄༅༔ ༔གཡས་ཀྱི༔ སོར་མོའི་རྩེ་ཡིས་ཐིག་ལེ་བྱ༔ ཨོཾ་ཨཱཿཧཱུྃ་གིས་བྱིན་གྱིས་བརླབས༔ སླར་ཡང་ཧཱུྃཿཨཱ་ཨོཾ་བརྗོད་ཅིང་༔ མས་ཡར་རེག་པས་འབྲུ་གསུམ་གསལ༔ དེ་གསུམ་ལྷ་
གསུམ་གསལ་བཏབ་ནས༔ ཨཱོཾ་ཨཱ་ཧཱུྃ་ཞེས་རྡོ་རྗེ་རེག༔ ཨོཾ་ན་མོཿསརྦ་ཏ་ཐཱ་ག་ཏ་ཀཱ་ཡ་ཝཱཀྐ་ཙིཏྟ་བཛྲ་སྭཱ་བྷཱ་ཝ་ཨདྨ་ཀྲོ་ཧཾ༔ དེ་ནས་སྐུ་གསུང་ཐུགས་ཡིན་ཕྱིར༔ རྡོ་རྗེ་འདའ་བར་དཀའ་བའི་དམ༔ ཉམས་
པ་མེད་པར་དྲན་པར་བྱ༔ དེ་ལྟར་སངས་རྒྱས་ཡིན་ཤེས་ན༔ འདོད་ཡོན་ལྔ་སོགས་ལོངས་སྤྱོད་དྲན༔ སྤང་དུ་མེད་པའི་ཐ་ཚིག་གོ༔ དེ་ལ་མཆོད་པ་ཕྱི་ནང་གསང་༔ རེ་རེ་ནས་ནི་མཆོད་པར་བྱ༔ སྤྱན་
ཤངས་ཐུགས་དང་སྐུ་ལུས་དང་༔ ཞལ་དང་སྙན་ལ་ཐིམ་པར་བསམ༔ དེ་ཡིས་དུག་ལྔ་ཡེ་ཤེས་ལྔ༔ དུག་གསུམ་སྐུ་གསུང་ཐུགས་གྱུར་པའི༔ སྣང་སྲིད་ཕྱག་རྒྱ་བཞིར་ཤེས་པའི༔ ཐོག་མའི་རྟེན་འབྲེལ་ཤེས་
པར་བྱ༔ དེ་ཡང་ལྷ་ཡི་རིགས་ཤེས་ནས༔ རྡོ་རྗེའི་རིགས་སོགས་གཅིག་བསྒྲུབ་པས༔ དངོས་གྲུབ་རྣམ་གཉིས་མྱུར་འགྲུབ་པའི༔ ལས་དང་དངོས་གྲུབ་བརྟག་པའི་ཕྱིར༔ ཨ་ཤོ་ཏ་སོགས་སོ་ཤིང་ནི༔
སོར་བརྒྱད་བཅུ་གཉིས་གང་ཡང་རུང་༔ མེ་ཏོག་གིས་བརྒྱན་རྩ་སྔགས་ཀྱིས༔ བྱིན་གྱིས་བརླབས་ལ་བུ་ལ་བྱིན༔ ཐལ་སྦྱར་བར་བཟུང་ཐོག་མེད་ཀྱི༔ ནད་གདོན་སྡིག་པ་དག་པར་བསམ༔ མཁའ་དབྱིངས་

ཕྱག་རྒྱས་རྩ་བ་འཆའ༔ རྩེ་མོས་སོ་དྲུད་མཎྜལ་གྱི༔ དབུས་སུ་དམིགས་ལ་ཚིག་འདི་དང་༔ བཛྲ་ཧ་ས་ཧ་ཡིས་དོར༔ ཧོཿ བླ་མས་གནང་བའི་སོ་ཤིང་འདི༔ ལྷ་དང་དངོས་གྲུབ་བརྟག་པའི་ཕྱིར༔ མཎྜལ་
དབུས་སུ་བདག་འདོར་གྱི༔ གང་ཡིན་སྐལ་ལྡན་དེར་འབབ་ཤོག༔ དྲིས་བྱུགས་ཚོམ་བུ་དགུ་ཡི་དབུས༔ གཙོ་དང་འཁོར་བརྒྱད་རིགས་ངེས་ཤེས༔ སྟེང་འོག་སའམ་མཁའ་ལ་སྤྱོད༔ ཕྱོགས་བཞིར་ཞི་རྒྱས་
དབང་དྲག་ལ༔ མཚམས་བཞིར་བུམ་བཟང་དཔག་བསམ་ཤིང་༔ བ་དང་ལོ་ཏོག་ལ་སོགས་འགྲུབ༔ རང་ངམ་སློབ་དཔོན་ཕྱོགས་བསྟན་ན༔ ཕྱག་རྒྱ་ཆེན་པོ་མཆོག་ཐོབ་བོ༔ མཎྜལ་སོ་ཤིང་བསྡུས་བྱས་ལ༔
སྦྱིན་སྲེག་ལ་སོགས་ཚོགས་ལ་སྦྱར༔ དེ་ནས་དག་པའི་སྔགས་བཟླས་པའི༔ དུང་ཞལ་དྲི་བཟང་ཆུ་དེ་ཉིད༔ བླ་མས་ཕྱག་གཉིས་བར་བཟུང་སྟེ༔ ཐུགས་ཀར་ཐོགས་ལ་ཡིག་བརྒྱ་བཟླས༔ སློབ་མའི་ཁར་
བླུག་ཁྱོར་བའི་ལྷག༔ གསུམ་པའི་མཐའ་ལ་རྒྱབ་ཏུ་དོར༔ རྩ་ཁམས་དྲི་མ་ཀུན་སྦྱངས་ནས༔ ཤེལ་གོང་དྲི་མ་ཕྱིས་ལྟར་གསལ༔ ངག་དག་རྨི་ལམ་ལ་སོགས་གསལ༔ དེ་ནས་ཁམས་ཀྱི་བར་ཆད་རྣམས༔
བསྲུང་ཕྱིར་སྲད་བུ་འདོམ་གང་ཚད༔ རྩ་བའི་སྔགས་དང་དྲག་སྔགས་ཀྱིས༔ སྔགས་མདུད་གསུམ་བྱས་སྐྱེས་པ་ཡི༔ དཔུང་གཡོན་བཅིང་ཞིང་མེ་ལ་ལོག༔ ཧཱུྃ་ཡེ་ཤེས་ལྔ་ལྡན་སྲད་བུ་འདི༔ སྐུ་གསུང་

༄༅༔ ༔ཐུགས་ཀྱི་མདུད་པར་ལྡན༔ གཡོན་གྱི་དཔུང་པར་བཅིངས་པ་ཡིས༔ སྒོ་གསུམ་བར་ཆད་བགེགས་སྲུངས་ཤིག༔ ཨོཾ་བཛྲ་མཧཱ་ཀྲོ་ཏ་པདྨ་ཀྲོ་ཏི་ཤྭ་རི་བཛྲ་ཀཱི་ལི་ཀཱི་ལ་ཡ༔ མཧཱ་
ཡཀྴ་ཀ་ལ་རུ་པ་ཀརྨ་རཾ་རཾ་ཛྭ་ལ་རཾ་ཀཱ་ཡ་ཝཱཀྐ་ཙིཏྟ་རཀྵ་རཀྵ་ཧཱུྃ་ཧཱུྃ་ཕཊ༔ ཅེས་བཟླས་ལ་བུམ་ཆུ་ཡིས་བརླན༔ མདུད་སྟེང་རྡོ་རྗེའི་རྒྱ་ཡིས་གདབ༔ རྡོ་རྗེས་སྒོ་གསུམ་བསྲུང་བར་བསམ༔ དེ་ནས་ལས་འཕྲོ་
བརྟག་པའི་ཕྱིར༔ ཀུ་ཤ་གཙང་མ་དྲིས་བསངས་ལ༔ རྩ་སྔགས་དང་ནི་དྷི་ཧཱུྃ་བཟླས༔ ཆེ་ཆུང་བྱས་ལ་ཆུན་པོ་གཉིས༔ ལག་པ་གཡས་གཡོན་དག་ཏུ་གཏད༔ ཧཱུྃ༔ ལས་འཕྲོ་སྐལ་ལྡན་རིགས་ཀྱི་བུ༔ ཀུ་
ཤ་གཙང་མ་རྩྭ་མཆོག་འདི༔ དངོས་གྲུབ་མཚན་རྟགས་གསལ་བྱའི་ཕྱིར༔ ཁྱོད་ཀྱི་ཉལ་བའི་སྔས་སྟན་གྱིས༔ དྷི་ཧཱུྃ་ཞེས་བརྗོད་བསྣོལ་མར་གཏད༔ དང་པོ་ཐེག་པའི་སྒོར་ཞུགས་ནས༔ བར་དུ་བྱང་ཆུབ་
ལམ་བསྒོམ་ཞིང་༔ ཐ་མ་བྱང་ཆུབ་བརྙེས་པའི་བར༔ གཙང་ཞིང་དྲི་མེད་གདན་ལ་གནས༔ དེ་ནས་སེང་གེའི་ཉལ་སྟབས་ཀྱིས༔ མགོ་ཤར་ཁ་བྱང་ཕྱོགས་པར་ཉལ༔ སྙིང་ཁར་ཧཱུྃ་དཀར་གསལ་ལ་འཚེར༔
དེ་ཡི་འོད་ཀྱིས་སྙིང་ནང་གི༔ མུན་པ་མ་ལུས་སེལ་བར་བསམ༔ ཧཱུྃ་ཡིག་ཡི་གེ་བརྒྱ་པ་དང་༔ རྨི་ལམ་གསལ་བའི་སྔགས་འདི་བཟླ༔ ཏདྱ་ཐཱ་ཨོཾ་མུ་ཙི་ལི་མ་ཧ་ནི་དྷ་ན་དྷི་རི་སྭཱཧཱ༔ བརྒྱ་འམ་ཉེར་གཅིག་ལ་

སོགས་བཟླས༔ སྒོ་གསུམ་འཁྲུལ་རྟོག་སྤངས་ལ་ཉལ༔ དེ་ནས་གསང་སྔགས་ཟབ་པ་དང་༔ དཀོན་པའི་ཕྱིར་ན་ཆོས་ཀྱང་བཤད༔ སྟ་གོན་ལྷ་ལ་མཆོད་བསྟོད་བྱ༔ མཁའ་འགྲོ་ཆོས་སྐྱོང་ཚོགས་ཀྱིས་
བསྐང་༔ བཤགས་པ་བྱས་ལ་སྟ་གོན་བལྟ༔ ཉི་ཟླའི་གའུར་འོད་དྲྭར་གཞུག༔ ཨཱ་ལི་ཀཱ་ལིས་རྒྱས་གདབ་ཅིང་༔ སློབ་དཔོན་࿙སློབ་དཔོན་ནས་མདུན་དུ་ལངས་ལ་ཞེས་པའི་བར་མཆན་དཀྱུས་ཤར༔་་་་་་གྱིས་རྡོ་རྗེ་གསོར༔
དྲིལ་བུ་གསིལ་ཞིང་སྟ་གོན་གྱི་ལྷ་ནམ་མཁར་བཞུགས་པའི་མདུན་དུ་ལངས་ལ༔ ཧོཿ དུས་གསུམ་སངས་རྒྱས་འདུས་པའི་གཙོ༔ ཐུགས་རྗེའི་བྱིན་རླབས་བྱང་སེམས་ལྡན༔ དགོངས་པ་རྣོ་བརྒྱུད་ཐུགས་
བཅུད་མངའ༔ རྒྱུད་གྲོལ་བྱང་ཆུབ་ལམ་ལ་འཛུད༔ དུས་གསུམ་བླ་མ་སྐུ་དྲིན་ཅན༔ ཐམས་ཅད་གསན་ཅིང་དགོངས་སུ་གསོལ༔ རང་བཞིན་ལྷུན་གྲུབ་ཕོ་བྲང་ནས༔ བླ་མ་རྒྱལ་བ་ཡོངས་རྫོགས་ལྷ༔ སྐུ་
གསུང་ཐུགས་ཡོན་འཕྲིན་ལས་དང་༔ བླ་མ་རིག་འཛིན་འཇིག་རྟེན་ལྷ༔ བདག་ལ་གསན་ཅིང་དགོངས་སུ་གསོལ༔ མ་མོ་མཁའ་འགྲོ་དམ་ཚིག་ཅན༔ སངས་རྒྱས་བསྟན་པ་འཛིན་སྐྱོང་བསྲུང་༔ དམོད་པ་
དྲག་སྔགས་མཐུ་དང་ལྡན༔ སྒྲུབ་མཆོག་སྐྱོང་མཛད་རྣམས་ཀྱང་དགོངས༔ དཀྱིལ་འཁོར་བཟང་པོ་སང་བྲིས་ནས༔ བདག་ཅག་བསྙེན་སྒྲུབ་ལས་གཞུང་བསྲང་༔ སྟ་གོན་ལ་ནི་གནས་པར་མཛོད༔ ཅེས་

༄༅༔ ༔བརྗོད་ཡིག་བརྒྱ་ཚར་གསུམ་བཟླས༔ ཆོས་ཉིད་རང་གསལ་ངང་དུ་ཉལ༔ འགག་མེད་སྒྱུ་མ་ཆུ་བུར་ལྟར༔ ཐོལ་སྐྱེས་རིག་པ་ལྷ་སྐུར་ལྡང་༔ ཁྲུས་བྱས་ཡན་ལག་བདུན་པ་བྱ༔
སྐྱབས་འགྲོ་སེམས་བསྐྱེད་སྡོམ་པ་བཟུང་༔ དེ་ནས་སློབ་མ་རིམ་གྱིས་དྲངས༔ ཀྱེ་ཧོ་སྐལ་ལྡན་རིགས་ཀྱི་བུ༔ དོ་ནུབ་མཚན་མ་བཟང་མཐོང་ལ༔ དེང་ནས་རྒྱལ་བའི་དཀྱིལ་འཁོར་མཐོང་༔ དགའ་དང་
འདུན་པ་ལེགས་གྱིས་ལ༔ གང་བྱུང་ང་ལ་དྲང་པོར་སྨྲོས༔ ཞེས་སྨྲས་རྨི་ལམ་མཐོང་བ་ཡང་༔ རྩ་བརྒྱུད་བླ་མའི་ཞལ་མཇལ་ཞིང་༔ ཆོས་ཐོས་པ་དང་འཆད་པ་དང་༔ ཡིད་འོང་ཁྱེའུ་བུ་མོ་ཡིས༔ འདུད་
ཅིང་ལུང་སྟོན་བདེ་གསལ་ཉམས༔ གངས་བྲག་རི་ཡི་རྩེ་མོར་ཕྱིན༔ མཁའ་ལ་ལྡིང་ཞིང་དར་འཕྱར་དང་༔ དུང་བུས་རོལ་མོ་བཟང་པོ་སྒྲོགས༔ མཆོད་རྟེན་མཁར་སྤེ་བཟང་པོ་བརྩིགས༔ ཉི་ཟླ་ལག་བཟུང་
ཤེལ་རྙེད་དང་༔ ཉི་ཟླའི་སྟེང་དུ་ཕྱག་མཚན་ཐོགས༔ ཉམས་དགའ་བག་དྲོ་བྱིན་གཟེངས་མཐོ༔ རིག་རྩལ་འབར་ཞིང་ཏིང་འཛིན་གསལ༔ འཁོར་འདུད་ནོར་འདུད་ཆུ་ལས་བརྒལ༔ གྲུ་གཟིངས་འཛུགས་
ཤིང་རྫིང་ཆེན་བསྐྱིལ༔ ཞིང་ལས་བཀོལ་ཞིང་གཅན་གཟན་འཁོལ༔ གཏེར་རྙེད་ནོར་ཐོབ་ཆུ་རྒྱུན་འདྲེན༔ གོས་བཟང་དྲི་མེད་རྒྱན་བཟང་ཐོགས༔ སློབ་དཔོན་ས་ཐོབ་ཁྲི་ལ་འདུག༔ ཟས་བཅུད་ལྟོར་འཐུང་

དུག་སྦྲུལ་ཟོས༔ ཁྲུས་བྱས་ཁོངས་ནས་ནད་གདོན་ཐོན༔ སྣག་ཁྲག་དྲི་མ་ཕྱི་ལ་བུད༔ ནམ་ལངས་མཁའ་ལ་ཉི་མ་ཤར༔ སྣ་ཚོགས་མཛེས་པའི་མེ་ཏོག་འཐུ༔ བཟང་པོའི་ཡུལ་མཐོང་ཧོམ་སྤོར་དང་༔ རྫིང་
གཏོལ་འགྱོགས་འཕངས་རྦབ་སྒྲིལ་དང་༔ དམག་དྲངས་དཔོན་བྱེད་རྟ་བཟང་ཞོན༔ བ